Бистрица (Чечка)
Бистрица или Чечка Бистрица, Плетска река, Плетенска река е река в Южна България, област Благоевград, минаваща през общините Гърмен, Сатовча и Хаджидимово, ляв приток на река Места. Дължината ѝ е 48,8 km. Отводнява част от югозападните склонове на рида Дъбраш в Западните Родопи.

Река Бистрица извира под името Пърдиконско дере на 1695 m надморска височина, на 1,6 km североизточно от връх Свети Петър (1745 m), в рида Дъбраш на Западните Родопи. До шосето Гоце Делчев – Доспат тече в немного дълбока и добре залесена долина най-напред (около 3 km) на югозапад, след това на югоизток (до Държавно горско стопанство „Дикчан“) и отново на югозапад. Продължава в югозападна посока и източно от село Долно Дряново завива на юг-югоизток, навлиза в историко-географската област Чеч и долината ѝ се разширява. Влива се отляво в река Места на 443 m надморска височина, на 1,6 km северно от село Теплен, община Хаджидимово.

Площта на водосборния басейн на реката е 197 km2, което представлява 5,71% от водосборния басейн на река Места. Основни притоци са: → ляв приток, ← десен приток
 → Бозанишко дере
 ← Величка
 → Хисарско дере
 → Дряновско дере
 ← Дълбоки дол
 ← Чешминдол
 → Фърговска река

Реката има дъждовно-снежно подхранване с максимален отток през април и минимален през септември. Водата на Бистрица е с ниска минерализация – до 200 милиграма на литър. Между 40 и 50 дни годишно се наблюдават ледови явления.

По течението на Бистрица няма населени места.

Част от водите на Бистрица в горното ѝ течение се отвеждат чрез тунел към язовир Доспат посредством 11 водохващащи съоръжения. В долното ѝ течение водите ѝ се използват за напояване.

На протежение от 7,5 km между селата Долно Дряново и Плетена преминава участък от Републикански път III-197 от Държавната пътна мрежа Гоце Делчев – Доспат – Девин.

От разклона за село Плетена, в местността Караманица, нагоре по поречието на реката минава старият път за Велинград, както и за местностите Дикчан и Гроба. Край пътя през 50 – 100 метра има чешми и беседки.

Вижте също 
 Списък на реките в България
 Списък на реките в България по водосборни басейни

Топографска карта

Източници 

 Енциклопедия България, т.1 А-В, Издателство на БАН, София 1978, стр. 289
 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 48

Реки в България
Реки в област Благоевград
Водосборен басейн на Места
Притоци на Места